Dolu podpísaní starostovia a primátori obcí a miest Žitného Ostrova vyjadrujeme hlboké znepokojenie nad spôsobom, akým sa pristupuje k zámeru vyhlásiť v poradí desiaty, nížinný národný park na území Podunajska. Sme presvedčení, že tak závažnej téme, akou vyhlásenie národného parku v agrárnej a ľudskou činnosťou výrazne dotknutej oblasti nepochybne je, mala predchádzať náležitá diskusia so všetkými relevantnými subjektmi pôsobiacimi na tomto území a mali byť exaktne vyhodnotené dopady takýchto krokov. Nepriaznivým faktorom tohto zámeru budú jednoznačne dopady na obyvateľov Podunajska, ktorí sú historicky úzko spätí s týmto územím, ktoré pre nich predstavuje domov a často aj zdroj živobytia. Vyhlásenie národného parku bude znamenať sprísnenie doterajšieho stupňa ochrany, čo sa prirodzene prejaví v podobe mnohých obmedzení a zákazov.

Realita je však taká, že tento zámer vôbec nie je zodpovedajúcim spôsobom odborne a vecne pripravený, je realizovaný v časovom zhone a vôbec nie sú známe jeho dopady na región Podunajska. Ako zástupcovia samospráv z vlastných skúseností z terénu vieme, že na fórach, ktoré organizovalo Ministerstvo životného prostredia SR resp. Štátna ochrana prírody SR, boli zúčastneným prezentované neurčité, všeobecné, neúplne informácie. Ako zástupcovia samospráv citlivo vnímame, že aj naši obyvatelia sa sťažujú na slabú informovanosť, na nedostatky vypracovanej dokumentácie a taktiež na absenciu celospoločenskej diskusie, ktorá by reflektovala na potreby a požiadavky dotknutej verejnosti.

Vyhlásenie národného parku Podunajsko by pre už aj tak ťažko skúšané samosprávy znamenalo ďalší negatívny zásah do ich rozpočtu, keďže v dôsledku vyhlásenia národného parku by zo zákona došlo k prekvalifikovaniu doterajších hospodárskych lesov nachádzajúcich sa v ich katastroch na lesy osobitného určenia, z ktorých sa daň z nehnuteľnosti neplatí. Veľmi negatívne vnímame aj skutočnosť, že k zákonu, ktorým sa zriaďuje správa národného parku neprebehlo štandardné medzirezortné pripomienkové konanie, nakoľko sa jedná o poslanecký zákon. Do prípravy a pripomienkovania takejto legislatívnej iniciatívy sme sa ako zástupcovia samospráv teda nemohli efektívne zapojiť. Poctivý dialóg medzi vládou a samosprávami by mal z nášho pohľadu vyzerať inak.

Uvedomujeme si a plne sa stotožňuje s tým, že ochrana životného prostredia patrí medzi dôležité výzvy súčasnosti. Ako zástupcovia našich obcí a miest ideme v tomto príkladom rôznymi zelenými projektmi a zelenými aktivitami. Je však dôležité nájsť rovnováhu medzi ochranou životného prostredia a rozumným využívaním územia. Chceme, aby naši obyvatelia žili a pôsobili v regióne, v ktorom človek bude aktívnou súčasťou prírody a krajiny, nie len pasívnym pozorovateľom.

Avšak za stavu, kedy nie sú známe žiadne dopadové analýzy na región, nie sú známe vplyvy na štátny rozpočet a rozpočet samospráv a nie sú známe kompenzačné mechanizmy pre dotknuté subjekty, nám neostáva nič iné, ako s poľutovaním konštatovať, že za súčasného stavu nie je možné projekt vyhlásenia Národného parku Podunajsko podporiť.

|  |  |  |
| --- | --- | --- |
| **Názov Obce:** | **Meno a priezvisko starostu:** | **Podpis:** |
|  |  |  |